Il-Kunsill (ECOFIN): 1. JILQA' l-Istħarriġ Annwali dwar it-Tkabbir 2017 tal-Kummissjoni, li jistabbilixxi prijoritajiet ta' politika ġenerali għall-impjiegi u t-tkabbir fl-UE u l-Istati Membri tagħha, u jimmarka l-punt ta' tluq tas-Semestru Ewropew 2017. 2. JIKKONDIVIDI B'MOD ĠENERALI l-analiżi tal-Kummissjoni tas-sitwazzjoni ekonomika u l-isfidi ta' politika fl-UE. Politiki fiskali u strutturali jridu jikkontribwixxu lejn il-konsolidazzjoni tal-irkupru u jieħdu vantaġġ mis-sitwazzjoni attwali biex jindirizzaw l-iżbilanċi makroekonomiċi u biex jimplimentaw riformi ambizzjużi u jsegwu politiki fiskali responsabbli. Minkejja t-titjib reċenti, il-perspettiva ekonomika globali qed issir aktar inċerta. Il-prestazzjoni ekonomika, kif ukoll l-implimentazzjoni tar-riforma, għadhom żbilanċjati madwar l-UE. Anki jekk l-impjieg huwa mistenni li jikber, bosta ekonomiji għadhom jiffaċċaw sfidi strutturali estensivi, inkluż fis-suq tax-xogħol. Għalkemm qed jonqsu, il-livelli għolja tad-dejn pubbliku u dak privat li għadhom għolja qed jikkontribwixxu biex iżommu l-investiment lura. Kif ikkonfermat fir-Rapport dwar il-Mekkaniżmu ta' Twissija tal-Kummissjoni, it-tkabbir u l-impjiegi huma ristretti wkoll minħabba r-riskju ta' għadd ta' żbilanċi makroekonomiċi. 3. F'dan l-isfond, JAQBEL dwar l-oqsma ta' prijorità tal-politika ġenerali deskritti mill-Kummissjoni li fuqhom għandhom jiġu kkonċentrati l-isforzi fil-livell nazzjonali u tal-UE fl-2017; Tingħata spinta lill-investiment, jiġu insegwiti riformi strutturali u politiki fiskali responsabbli. Dawn il-prijoritajiet għandhom jiġu implimentati b'mod integrat sabiex jiġu indirizzati l-isfidi b'mod effettiv kemm fil-livell tal-UE kif ukoll tal-Istati Membri biex jiġi żgurat tkabbir inklużiv u żvilupp ekonomiku sostenibbli . JENFASIZZA li ftit li xejn qed issir enfasi fuq il-ħtieġa għal riforma fis-suq tal-prodotti f'dan l-Istħarriġ Annwali dwar it-Tkabbir. Ir-riformi fis-suq tal-prodotti għandhom ikunu prijoritizzati, minħabba li jagħtu spinta aktar diretta lill-produttività u l-output irrispettivament mill-kondizzjonijiet ekonomiċi. JAQBEL dwar l-importanza ta' riformi biex tiżdied il-provvista tax-xogħol u jitrawmu opportunitajiet indaqs fis-suq tax-xogħol, bħal parteċipazzjoni akbar tan-nisa fil-forza tax-xogħol u l-integrazzjoni ta' gruppi żvantaġġati bħala mod biex jiżdied il-potenzjal ta' tkabbir u progress soċjali. JIRRIKONOXXI li jinħtieġ approċċ komprensiv għall-integrazzjoni ta' migranti u l-influss reċenti ta' refuġjati u jiġi ffaċilitat l-aċċess tagħhom għas-suq tax-xogħol. 4. JAQBEL mal-analiżi tal-Kummissjoni li r-riżultati tal-implimentazzjoni tar-riformi jeħtieġ li jiġu mtejba u JISSOTTOLINJA l-importanza tal-monitoraġġ tal-prestazzjoni u l-implimentazzjoni tal-politika, inkluża l-implimentazzjoni tar-rakkomandazzjonijiet speċifiċi għall-pajjiż, matul is-sena kollha. JISTIEDEN lill-Kumitat Ekonomiku u Finanzjarju u l-Kumitat tal-Politika Ekonomika biex jinvolvu ruħhom b'mod attiv f'din il-ħidma abbażi tal-kontribut mill-Kummissjoni. JISTENNA B'INTERESS diskussjoni sostanzjali fil-Kunsill f'Marzu 2017 dwar l-implimentazzjoni tar-rakkomandazzjonijiet speċifiċi għall-pajjiż abbażi ta' evalwazzjoni bir-reqqa mill-Kummissjoni. 5. JINKORAĠĠIXXI aktar djalogu effiċjenti u miftuħ fil-bliet kapitali bejn l-Istati Membri u l-Kummissjoni, u titjib fl-involviment tal-partijiet ikkonċernati nazzjonali. II. ORJENTAZZJONIJIET TA' POLITIKA FISKALI U MAKROEKONOMIKA Tnedija mill-ġdid tal-investiment 6. JIRRIKONOXXI li fil-kuntest tar-rati baxxi tal-imgħax, il-livelli għolja ta' likwidità fis-swieq finanzjarji u r-riduzzjoni fid-dejn mill-atturi pubbliċi u privati, il-livelli tal-investiment għadhom baxxi. Hemm ħtieġa urġenti li tingħata spinta lill-investiment billi tittejjeb il-klima ġenerali tal-investiment sabiex jissaħħaħ l-irkupru ekonomiku tal-UE, u biex jiżdiedu l-produttività u l-potenzjal ta' tkabbir. IFAKKAR il-konklużjonijiet tal-Kunsill ECOFIN ta' Diċembru 2016 dwar l-indirizzar tal-ostakli għall-investiment identifikati taħt it-Tielet Pilastru tal-Pjan ta' Investiment, li jissottolinja wkoll ir-rabta mill-qrib bejn l-investiment u r-riformi strutturali. L-Istati Membri huma mħeġġa biex jindirizzaw l-ostakli nazzjonali u transfruntieri għall-investiment, issaħħu s-suq uniku u l-kuntest għall-investiment fl-UE kollha. 7. Il-kondizzjonijiet ta' self qed jitjiebu iżda l-kumpanniji għadhom iħabbtu wiċċhom ma' kondizzjonijiet ta' finanzjament differenti skont il-post fejn huma stabbiliti. Ħafna Stati Membri jiffaċċaw l-isfida tad-dejn privat eċċessiv u s-self improduttiv li jimpedixxu l-funzjonament tal-intermedjazzjoni finanzjarja u jżommu lura d-deċiżjonijiet ta' investiment. JIKKONDIVIDI l-analiżi tal-Kummissjoni li oqfsa tal-insolvenza li jaħdmu sew huma kruċjali għad-deċiżjonijiet ta' investiment. 8. JAPPOĠĠA l-fehma li l-effiċjenza tal-oqfsa nazzjonali ta' insolvenza għandha tittejjeb aktar sabiex tikkontribwixxi biex jiġi indirizzat il-livell għoli ta' self improduttiv u JAQBEL mal-iżvilupp u l-implimentazzjoni ta' strateġija effettiva, kemm fil-livell tal-Istati Membri kif ukoll f'dak tal-UE, biex jikkumplimentaw l-azzjoni superviżorja prudenzjali li tindirizza r-riskji ta' vijabbiltà fis-settur bankarju f'uħud mill-Istati Membri, inkluż fir-rigward tal-livell għoli ta' self improduttiv, mudelli ta' negozju ineffiċjenti u kapaċità żejda. JENFASIZZA li azzjonijiet bħal dawn għandhom ikunu konformi mal-qafas regolatorju eżistenti, b'mod partikolari d-Direttiva dwar l-Irkupru u r-Riżoluzzjoni tal-Banek. 9. IFAKKAR li swieq kapitali aktar żviluppati u aktar integrati jistgħu jiftħu l-bibien għall-investiment għal negozji u proġetti tal-infrastruttura, jattiraw investiment barrani fuq medda twila ta' żmien, u jikkontribwixxu għat-tkabbir u l-ħolqien tal-impjiegi. Għal dan l-għan, JAPPOĠĠA l-progress fil-ħolqien ta' Unjoni tas-Swieq Kapitali kompluta u t-tneħħija tal-ostakoli għall-investimenti transfruntieri, kif ukoll id-diversifikar tas-sorsi ta' finanzjament, u b'hekk jappoġġa b'mod partikolari l-finanzjament tal-infrastrutturi u tal-SMEs, u jwassal, flimkien ma' miżuri fuq in-naħa fiskali fejn xieraq, għal struttura ta' finanzjament aktar bilanċjata bejn l-ekwità u d-dejn tan-negozji tal-UE u għal aktar kondiviżjoni transfruntiera tar-riskji privati. Insegwiment ta' riformi strutturali għall-immodernizzar tal-ekonomiji tagħna 10. JIKKONDIVIDI B'MOD ĠENERALI l-fehma tal-Kummissjoni li l-Istati Membri jeħtieġ jinvestu aktar fil-ħolqien ta' kondizzjonijiet ta' appoġġ għal aktar parteċipazzjoni fis-suq tax-xogħol, u taħriġ effettiv u titjib tal-ħiliet. JISSOTTOLINJA l-importanza ta' riformi tas-suq tal-prodott u l-ftuħ tas-swieq biex jiżdied il-potenzjal ta' tkabbir, produttività u t-titjib fl-effiċjenza. Dan jista' jiffaċilita wkoll is-suċċess tar-riformi fis-suq tax-xogħol. Barra minn hekk, ir-riformi fis-suq tal-prodotti jistgħu jtejbu l-kapaċità ta' aġġustament fid-dawl tax-xokkijiet, jikkontribwixxi għal bilanċjar mill-ġdid, inaqqsu l-effetti kollaterali negattivi tat-tnaqqis tad-dejn u tal-globalizzazzjoni filwaqt li jsaħħu l-effetti pożittivi tagħhom, u jikkontribwixxu għall-prevenzjoni tal-iżbilanċi makroekonomiċi. JENFASIZZA li s-suq uniku Ewropew jibqa' l-aktar strument b'saħħtu tat-tkabbir u li l-prijorità għandha tkun il-kompletament tas-suq uniku kemm fil-prodotti kif ukoll fis-servizzi, u ħidma ulterjuri rigward is-Suq Uniku Diġitali, l-Unjoni tas-Swieq Kapitali u l-Unjoni tal-Enerġija. 11. JENFASIZZA li s-sistemi tal-protezzjoni soċjali għandhom ikunu fiskalment sostenibbli. Is-sistemi tal-pensjonijiet ġew riformati f'maġġoranza tal-Istati Membri biex tittejjeb is-sostenibbiltà, l-effiċjenza u l-adegwatezza tagħhom, iżda jenħtieġ li jittieħdu aktar passi biex jiġu konsolidati dawn l-isforzi tar-riforma. JAQBEL mal-analiżi tal-Kummissjoni li l-effettività ta' dawn ir-riformi hija megħjuna minn politiki ta' appoġġ li jagħtu spinta lill-introjti tal-irtirar permezz tal-estensjoni tal-ħajja tax-xogħol, u bl-appoġġ ta' mezzi komplementari oħra tal-introjti tal-irtirar. Politiki fiskali responsabbli 12. JILQA' l-progress fil-konsolidazzjoni fiskali, iżda JIRRIKONOXXI li l-istampa globali taħbi d-differenzi kbar bejn l-Istati Membri u li għad baqa' sfidi tal-finanzi pubbliċi. IFAKKAR li għaż-żona tal-euro hija essenzjali koordinazzjoni b'saħħitha ta' politiki fiskali nazzjonali, ibbażati fuq regoli komuni, biex wieħed jasal għal pożizzjoni fiskali aggregata adatta u għall-funzjonament tajjeb tal-unjoni monetarja. JINNOTA l-Komunikazzjoni tal-Kummissjoni u l-analiżi tal-pożizzjoni fiskali li tappella għal pożizzjoni fiskali pożittiva fiż-żona tal-euro b'mod ġenerali. IFAKKAR li f'Lulju, il-Grupp tal-Euro kkonkluda, abbażi tal-analiżi tal-Kummissjoni, li l-pożizzjoni fiskali aggregata ġeneralment newtrali fl-2017 tikseb bilanċ adatt. JIRRIKONOXXI l-importanza f'dan l-istadju attwali li wieħed jimmira għal bilanċ xieraq bejn il-ħtieġa li jiġu żgurati s-sostenibbiltà u l-ħtieġa li jiġi appoġġat investiment biex jissaħħaħ l-irkupru u b'hekk jikkontribwixxi għal pożizzjoni fiskali aggregata adatta u taħlita ta' politika aktar bilanċjata. 13. JAQBEL li jibqa' essenzjali għall-Istati Membri li jkomplu jimplimentaw riformi strutturali biex jiżdied it-tkabbir potenzjali u li l-politika fiskali tal-Istati Membri għandha tkun ta' sostenn għal tkabbir filwaqt li tiġi żgurata s-sostenibbiltà tad-dejn fuq perijodu itwal, inkluż permezz ta' aktar enfasi fuq il-kwalità u l-kompożizzjoni tal-baġits lejn l-investiment u kategoriji oħra ta' nefqa u ta' introjtu li jżidu l-potenzjal ta' tkabbir ekonomiku. JAFFERMA MILL-ĠDID li l-politiki fiskali għandhom jiġu segwiti b'rispett sħiħ tal-Patt ta' Stabbiltà u Tkabbir. JAQBEL mal-fehma tal-Kummissjoni li għad fadal sfidi f'termini ta' sostenibbiltà fiskali f'għadd ta' pajjiżi fejn id-dejn pubbliku huwa għoli, li jista' jkun sors ta' vulnerabbiltà għal xokkijiet avversi u għalhekk JENFASIZZA l-ħtieġa li jiġi żgurat kontroll fit-tul fuq il-livelli tad-defiċit u tad-dejn biex tinbena r-reżiljenza permezz ta' politiki fiskali prudenti f'dawk l-Istati Membri b'livell għoli ta' dejn pubbliku, inkluż billi tikkonforma mar-regola tad-dejn. JAQBEL li xi Stati Membri qabżu l-objettivi tagħhom għall-perijodu medju u jistgħu jużaw is-sitwazzjoni baġitarja favorevoli tagħhom għat-tisħiħ ulterjuri tad-domanda interna u l-potenzjal tat-tkabbir tagħhom, skont iċ-ċirkostanzi speċifiċi għall-pajjiżi, filwaqt li jiġi rrispettat l-objettiv fuq terminu medju, il-prerogattivi baġitarji nazzjonali u r-rekwiżiti nazzjonali. 14. IFAKKAR li l-PST jippermetti lill-istabilizzaturi awtomatiċi li jaħdmu skont il-perkors maqbul ta' aġġustamenti strutturali u jipprovdi flessibbiltà sinifikanti biex jaġġustaw il-politika fiskali għall-iżviluppi fl-Istati Membri mingħajr ma jiġi pperikolat l-għan ġenerali li jiġu promossi finanzi pubbliċi sodi u sostenibbli. JENFASIZZA l-importanza li t-talbiet mill-Istati Membri għal flessibbiltà skont il-PST, inkluż għal infiq eċċezzjonali marbut ma' avvenimenti mhux tas-soltu lil hinn mill-kontroll tal-gvernijiet, huma kkunsidrati mill-Kummissjoni b'mod konsistenti. Ara l-paġna tal-laqgħa